Ego, in Domini nomine, Milo comes Tornodorensis castri, notum esse volo tam presentibus quam futuris, qualiter, divina animadversione tactus, divinique lucri studio animatus, cogitare cepi de instabilitate hujus naufragiosi seculi, quodque suis non servat sequacibus modum veritatis; quin etiam ruinam illius confert inrelevabilem, quemadmodum feruntur sirene insciis obripere nautis; ut cum apostolus ait: «Quecumque seminaverit homo, hec eadem metet, et qui parce seminat parce et metet, et qui seminat in benedictionibus, de benedictionibus metet mansurum sine fine gaudium.» Hec et hiis similia perpendens, animoque revolvens eterne recompensationis, ego, prenominatus Milo, ac mente pervigili de anime mee salute tractans, ob emolumentum eterne recompensationis et propter abolitionem immanium criminum meorum, cedo sancto archangelo Michaeli, ad stipendia fratrum in predicto archangeli loco famulantium, omnem alodum quem possidere videor in villa que vocatur Curtis-Secreta, tam silvam quam terras et prata, et homines ibidem pertinentes, cum ecclesia in Beate-Marie honore sacrata, et quidquid pertinere videtur eidem Curti, unde vestitus appareo jure hereditario, totum ad integrum, cum voluntate et assensu dilecte conjugis mee Ermengarde, et carissimorum filiorum meorum, Achardi, Rainardi et Alberici, cedo. Sensumque in perpetuum esse volo sancto Michaeli, fratribusque in obsequio pretaxati sancti desudantibus, ita ut ab hac die et deinceps teneant, regant, atque possideant absque ulla contradictione. Ut autem hec cessio firmior ac laudabilior in perpetuum habeatur, sub testamentis litterarum hanc inserere studuimus, manibusque omnium nostrorum, tam conjugis quam filiorum corroborari decrevimus: videlicet eo jure ut per singulos annos in statutis anniversariis, in perpetuum, fratres tam presentes quam presentium successores, in predicto loco degentes, pro anima mea et conjugis mee Ermengarde, celebrent divina officia missarum et reliqua que pertinent ad peragenda misteria mortuorum, velud solet fieri pro nostrorum fratrum funere aut pocius abbatum. Si quis vero hanc firmitatis cessionem ex heredibus meis, quod minime fieri credimus, calumpniare temptaverit quod cupit non exemplar, scilicet insuper iram omnipotentis Dei incurrat non scilicet ab hac insania resipuerit. Hec autem firmitas inviolabilem obtineat vigorem usque ad seculi consummationem (?).